Title: พระราชกฤษฎีกาจัดตั้งเทศบาลเมืองบางมูลนาก จังหวัดพิจิตร

พระราชกฤษฎีกา
จัดตั้งเทศบาลเมืองบางมูลนาค
จังหวัดพิจิตร
พุทธศักราช ๒๔๗๘

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๒๐
สิงหาคม พุทธศักราช ๒๔๗๘)
น.อ.
อาทิตย์ทิพอาภา ร.น.
เจ้าพระยายมราช
พล.อ. เจ้าพระยาพิชเยนทรโยธิน
ตราไว้ ณ วันที่
๗ ธันวาคม พุทธศักราช ๒๔๗๘
เป็นปีที่ ๒
ในรัชกาลปัจจุบัน

โดยที่เห็นสมควรจัดตั้งท้องถิ่นซึ่งมีสภาพเป็นสุขาภิบาลท้องที่บางมูลนาค
ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๒ และวรรค ๓ แห่งพระราชบัญญัติจัดระเบียบเทศบาล พ.ศ.
๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองบางมูลนาค จังหวัดพิจิตร
พุทธศักราช ๒๔๗๘

มาตรา ๒[๑]  ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓  ให้จัดท้องถิ่นในจังหวัดพิจิตร
ตามเขตที่กำหนดไว้ในมาตรา ๔ ขึ้นเป็นเมืองมีฐานะเป็นเทศบาลเมืองมีนามว่า เทศบาลเมืองบางมูลนาค
จังหวัดพิจิตร

มาตรา ๔ 
ให้กำหนดเขตเทศบาลเมืองบางมูลนาค จังหวัดพิจิตร ไว้ดังนี้ คือ 
ด้านเหนือ
จากหลักเขตที่ ๑ ตั้งอยู่ที่ริมแม่น้ำน่านฝั่งตะวันออก
ซึ่งเป็นมุมฉากจากทางรถไฟและตัดกับริมแม่น้ำที่นั่น จากหลักเขตที่ ๑
เป็นเส้นตรงข้ามทางรถไฟไปทิศตะวันออก ๓๐๐ เมตร ถึงหลักเขตที่ ๒
ด้านตะวันออก
จากหลักเขตที่ ๒ เป็นเส้นขนานและห่างจากทางรถไฟไปทิศใต้ ถึงหลักเขตที่ ๓
ที่เส้นนี้ตัดกับเส้นมุมฉากตรงคลองบุษบงน้อยผ่านทางรถไฟ
ด้านใต้
จากหลักเขตที่ ๓ หักเป็นมุมฉากไปทิศตะวันตกข้ามทางรถไฟ และเลียบริมคลองบุษบงน้อยฝั่งเหนือถึงหลักเขตที่
๔ ที่ปากคลองบุษบงน้อย จากหลักเขตที่ ๔ เป็นเส้นตรงข้ามแม่น้ำน่านไปทิศตะวันตกห่างจากริมแม่น้ำน่าน
๑๗๕ เมตร ถึงหลักเขตที่ ๕
ด้านตะวันตก
จากหลักเขตที่ ๕ ขนานและห่างจากริมแม่น้ำน่าน ฝั่งตะวันตกไปทิศเหนือ ถึงหลักเขตที่
๖ ที่เส้นเขตนี้หักเป็นมุมฉากไปจดหลักเขตที่ ๑
จากหลักเขตที่
๖ หักเป็นมุมฉากไปทิศตะวันออกถึงหลักเขตที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เป็นระยะ เพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖  ให้โอนบรรดาทรัพย์สินตลอดจนสิทธิและหน้าที่ของสุขาภิบาลท้องที่บางมูลนาคเป็นของเทศบาลเมืองบางมูลนาค
จังหวัดพิจิตร ตามมาตรา ๖๔ แห่งพระราชบัญญัติจัดระเบียบเทศบาล พ.ศ. ๒๔๗๖

มาตรา ๗ 
ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
(ตามมติคณะรัฐมนตรี)
พระยานิติศาสตร์ไพศาลย์
รัฐมนตรี

[เอกสารแนบท้าย]

๑.
แผนที่ท้ายพระราชกฤษฎีกาจัดตั้งเทศบาลเมืองบางมูลนาค จังหวัดพิจิตร พุทธศักราช
๒๔๗๘

(ดูข้อมูลจากภาพกฎหมาย)

ศรินรัตน์/จัดทำ
๒๖ มีนาคม ๒๕๖๓

อรญา/ตรวจ
๒๓ เมษายน ๒๕๖๓

[๑] ราชกิจจานุเบกษา
เล่ม ๕๒/-/หน้า ๑๗๗๗/๑๐ ธันวาคม ๒๔๗๘